**Rendelet-tervezet**

**Mór Városi Önkormányzat Képviselő-testületének**

**…/2015. (IV.1.) önkormányzati rendelete**

**a személyes gondoskodást nyújtó ellátásokról**

Mór Városi Önkormányzat Képviselő–testülete a szociális igazgatásról és szociális ellátásokról szóló 1993. évi III. törvény 58/B § (2) bekezdésében, 62. § (2) bekezdésében, 92. § (1) bekezdés b) pontjában, 92. § (2) bekezdésében, 132. § (4) bekezdés d) pontjában, a Mór Mikrokörzeti Szociális Intézményi Társulás Társulási Megállapodás III. fejezet 2.4 pontjában és a Móri Többcélú Kistérségi Társulás Társulási Megállapodás VII. fejezet 1.17. pontjában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva, a Mór Mikrokörzeti Szociális Intézményi Társulásban illetve a Móri Többcélú Kistérségi Társulásban résztvevő helyi önkormányzatok képviselő-testületeinek a jogalkotásról szóló 2010. évi CXXX. törvény 5. § (1a) bekezdésében meghatározott hozzájárulásával a következőket rendeli el:

I**. Fejezet**

**Általános rendelkezések**

**1. A rendelet hatálya**

1. § (1) A rendelet hatálya Mór város közigazgatási területén élő személyekre terjed ki.

(2) A rendelet hatálya a szociális alapszolgáltatások és az ahhoz kapcsolódó térítési díjak vonatkozásában a Mór Mikrokörzeti Szociális Intézményi Társulás működési területén élő személyekre is kiterjed.

(3) A rendelet hatálya a szakosított szociális ellátási forma és az ahhoz kapcsolódó térítési díjak vonatkozásában a Móri Többcélú Kistérségi Társulás működési területén élő személyekre is kiterjed.

**2. Értelmező rendelkezések**

2. § E rendelet alkalmazásában az egyes ellátási formáknál használt fogalmakat a szociális igazgatásról és szociális ellátásokról szóló 1993. évi III. törvény (a továbbiakban: Szt.) 4. §-a szerint kell értelmezni.

**II. Fejezet**

**Szociális alapszolgáltatások**

**3. Az alapszolgáltatások biztosításának rendje**

3. § (1) Alapszolgáltatások keretében Mór Városi Önkormányzat (a továbbiakban: önkormányzat) biztosítja az Szt. 86.§ (1) bekezdésében kötelezően előírt étkeztetést, házi segítségnyújtást, családsegítést és nappali ellátást.

(2) Az (1) bekezdésben meghatározott alapszolgáltatásokat az önkormányzat a Mór Mikrokörzeti Szociális Intézményi Társulás keretében a Szociális Alapszolgáltatási Központban biztosítja.

(3) Az ellátás biztosítása iránti kérelmet írásban, a Szociális Alapszolgáltatási Központ intézményvezetőjénél kell benyújtani, aki a szociális rászorultság tényét vizsgálja, saját hatáskörben dönt és az ellátást biztosítja.

4. § (1) A Szociális Alapszolgáltatási Központ vezetője külön eljárás nélkül köteles ellátást nyújtani, ha a kérelmező kapcsolata a vele együtt élő hozzátartozójával, eltartójával helyrehozhatatlanul megromlott, és az igénylő életét vagy testi épségét közvetlenül veszélyeztető helyzetbe kerül.

(2) Az intézményvezető külön eljárás keretében biztosíthatja az ellátást a következő esetekben:

a) háziorvos, kezelőorvos szakvéleménye szerint soron kívüli szolgáltatás biztosítása indokolt;

b) szociális helyzetében, egészségi állapotában olyan kedvezőtlen változás következett be, ami a gyorsított ellátást igényli.

5. § Az ellátás igénybevételének megkezdése előtt az intézményvezető és az ellátást igénybevevő írásban megállapodást köt az ellátás biztosításáról. A megállapodás a Szt. 94/C. § (3) bekezdése szerinti tartalmon túl a következőket tartalmazza:

a) a felek jogait és kötelezettségeit

b) a jogviszony megszűnésének és megszüntetésének eseteit;

c) a megállapodás módosításának szabályait.

6. § Az ellátást az intézményvezető azonnali hatállyal megszünteti, ha

a) az ellátott a házirendet súlyosan megsérti;

b) az ellátott az ellátást indokolatlanul, 4 hétnél hosszabb ideig nem veszi igénybe;

c) agresszív, botrányt okozó magatartásával a szolgáltatást igénybevevők nyugalmát, az intézmény működését zavarja,

d) a társak, vagy az intézmény dolgozóinak sérelmére bűncselekményt követ el.

7. § (1) Az intézményvezető a Móri Polgármesteri Hivatalt és az ellátottat az ellátás megszűntetése esetén írásban értesíti, és tájékoztatja a jogorvoslati lehetőségéről. Az ellátott az értesítés kézhez vételétől számított nyolc napon belül az intézmény fenntartójához fordulhat, amennyiben nem ért egyet az ellátás megszüntetésével.

(2) Az ellátás megszüntetésekor a felek elszámolnak az esedékes, illetve hátralékos térítési díj befizetési kötelezettségről; továbbá az intézménnyel illetve a jogosulttal szembeni követelésről, kárigényről, és azok rendezési módjáról.

**4. Térítési díjak**

8. § (1) Mór Városi Önkormányzat Képviselő-testülete az érintett intézmények díjjavaslata alapján minden év április 1. napjáig megállapítja a személyes gondoskodás körébe tartozó intézményi térítési díjakat.

(2) A 3.§ (1) bekezdésében meghatározott alapszolgáltatások közül az étkeztetésért, házi segítségnyújtásért és nappali ellátásért térítési díjat kell fizetni.

(3) Nem kell térítési díjat fizetni a szociális alapszolgáltatások közül a családsegítésért.

9. § (1) A szociális alapszolgáltatások térítési díjait a rendelet 1. melléklete határozza meg.

(2) Az ellátásban részesülő személy által fizetendő személyi térítési díjat az intézményvezető állapítja meg akként, hogy az intézményi térítési díjat

a) 75 %-kal csökkenteni kell, ha a kérelmező havi jövedelme nem haladja meg az öregségi nyugdíj mindenkori legkisebb havi összegének 170%-át,

b) 50 %-kal csökkenteni kell, ha a kérelmező havi jövedelme nem haladja meg az öregségi nyugdíj mindenkori legkisebb havi összegének 250 %-át,

c) 25 %-kal csökkenteni kell, ha a kérelmező havi jövedelme nem haladja meg az öregségi nyugdíj mindenkori legkisebb havi összegének 300 %-át,

d) 10 %-kal csökkenteni kell, ha a kérelmező havi jövedelme nem haladja meg az öregségi nyugdíj mindenkori legkisebb havi összegének 400 %-át.

(3) Mentesül a térítési díj fizetési kötelezettség alól, akinek havi jövedelme nem haladja meg az öregségi nyugdíj mindenkori legkisebb havi összegét.

(4) A jogosult a megállapított személyi térítési díj ellen jogorvoslattal élhet. A jogorvoslati kérelmet írásban kell benyújtani az intézményvezetőnél. Az intézményvezető köteles 3 napon belül továbbítani a jogorvoslati kérelmet a polgármesternek, aki méltányossági alapon dönt.

10. § A Szociális Alapszolgáltatási Központ vezetője minden év május 1. napjáig az ellátásban részesülő személyek esetében jövedelemvizsgálatot végez és felülvizsgálja a fizetendő személyi térítési díjakat.

**5. Étkeztetés**

11. § Szociális alapszolgáltatások keretében étkeztetésre jogosult, aki

a) a 62. életévét betöltötte

b) a 18. életévét betöltötte és

ba) a Nemzeti Rehabilitációs és Szociális Hivatal szakértői bizottsága által igazoltan az egészségkárosodásának mértéke eléri vagy meghaladja a 40 %-ot vagy egészségi állapota a rehabilitációs hatóság komplex minősítése alapján nem haladja meg a 30 %-os mértéket vagy

bb) fogyatékossági támogatásban vagy vakok személyi járadékában részesül vagy

bc) házi- vagy szakorvos által igazoltan pszichiátriai beteg, szenvedélybeteg vagy súlyosan mozgássérült,

c) hajléktalan.

**6. Házi segítségnyújtás**

12. § A házi segítségnyújtás keretében a Szt. 63. § (2) bekezdésben meghatározottak szerint nyújtatható.

**7. Családsegítés**

13. § (1) A Szociális Alapszolgáltatási Központ a Szt. 64. § (4) bekezdésben meghatározottakat biztosítja.

(2) A Szociális Alapszolgáltatási Központ az adósságkezelési tanácsadásra jelentkező ügyfélnél helyszíni ellenőrzést végez, együttműködik az ügyféllel, a polgármesteri hivatallal és a szolgáltatókkal.

(3) A Szociális Alapszolgáltatási Központ együttműködési megállapodást köt az ügyféllel a háztartás fizetőképességének helyreállítása érdekében. Az együttműködési kötelezettség az adósság rendezésének időtartamára és az utógondozás időtartamára is kiterjed.

(4) Az ügyfél minden hónapban köteles egy alkalommal adósságkezelési tanácsadáson részt venni. A tanácsadásról való távolmaradását köteles igazolni, azt előzetesen jelezni és a tanácsadáson való részvételt pótolni. A távolmaradást orvosi igazolással kell igazolni.

(5) A Szociális Alapszolgáltatási Központ értesíti a polgármesteri hivatalt, ha az ügyfél az együttműködési megállapodásban foglaltaknak nem tesz eleget.

14. § A Szociális Alapszolgáltatási Központ közreműködik a települési támogatások és a rendkívüli települési támogatások megfelelő felhasználásának megszervezésében.

**III. Fejezet**

**Szakosított szociális ellátási forma**

15. § (1) A Móri Többcélú Kistérségi Társulásban résztvevő tag önkormányzatok közigazgatási területén élő hajléktalan személyek átmeneti elhelyezését tagönkormányzatok a Móri Többcélú Kistérségi Társulás Hajléktalanok Átmeneti Szállásán biztosítják.

(2) Az ellátás biztosítása iránti kérelmet írásban vagy szóban kell előterjeszteni az intézményvezetőnek címezve, aki a szociális rászorultság tényét vizsgálja, saját hatáskörben dönt és az ellátást biztosítja.

(3) Az ellátás igénybevételének megkezdése előtt az intézményvezető és az ellátást igénybevevő írásban megállapodást köt az ellátás biztosításáról. A megállapodás a Szt. 94/C. § (3) bekezdése szerinti tartalmon túl a következőket tartalmazza:

a) a felek jogait és kötelezettségeit

b) a jogviszony megszűnésének és megszüntetésének eseteit;

c) a megállapodás módosításának szabályait.

(4) Az intézményi jogviszonyt az intézményvezető megszünteti, ha

a) az ellátott a házirendet súlyosan megsérti;

b) az ellátott az ellátást indokolatlanul, 72 óránál hosszabb ideig nem veszi igénybe; c) agresszív, botrányt okozó magatartásával a szolgáltatást igénybevevők nyugalmát, az intézmény működését zavarja,

d) a társak, vagy az intézmény dolgozóinak sérelmére bűncselekményt követ el.

16. § (1) A Hajléktalanok Átmeneti Szállásának intézményben fizetendő térítési díját a rendelet 2. melléklete határozza meg.

(2) Az ellátásban részesülő személy által fizetendő személyi térítési díjat az intézményvezető állapítja meg.

(3) A jogosult a megállapított személyi térítési díj ellen jogorvoslattal élhet. A jogorvoslati kérelmet írásban kell benyújtani az intézményvezetőnél. Az intézményvezető köteles 3 napon belül továbbítani a jogorvoslati kérelmet a polgármesternek, aki méltányossági alapon dönt.

**IV Fejezet**

**Szociálpolitikai Kerekasztal**

17. § (1) Az önkormányzat – különösen a szolgáltatástervezési koncepcióban meghatározott feladatok megvalósulásának és végrehajtásának folyamatos figyelemmel kísérésére – Szociálpolitikai Kerekasztalt hoz létre.

(2) A Szociálpolitikai Kerekasztal önkormányzat által felkért tagjai:

a) Szociális és Egészségügyi Bizottság elnöke,

b) Szociális Alapszolgáltatási Központ vezetője,

c) Fejér Megyei Kormányhivatal Móri Járási Hivatal Járási Munkaügyi Kirendeltségének képviselője,

d) Mór Városi Rendőrkapitányság vezetője,

e) Magyar Vöröskereszt Fejér Megyei Szervezet Móri Terület titkára,

f) Szent Erzsébet Római Katolikus Caritas Csoportjának vezetője,

g) Mozgáskorlátozottak Móri Csoportjának vezetője,

h) Vakok és Gyengénlátók Móri Csoportjának vezetője,

i) Bice-bóca Hátrányos Helyzetűek és Nagycsaládosok Egyesülete vezetője,

j) Móri Többcélú Kistérségi Társulás Hajléktalanok Átmeneti Szállásának vezetője.

(3) A Szociálpolitikai Kerekasztal elnöke a mindenkori Szociális és Egészségügyi Bizottság elnöke.

**VI. Fejezet**

**Záró rendelkezések**

18. § Ez a rendelet a kihirdetést követő nap lép hatályba.

19. § A rendelet hatályba lépésével egy idejűen hatályát veszti Mór Városi Önkormányzati Képviselő-testületének a szociális igazgatásról és szociális ellátásokról szóló 9/2011. (III.31.) önkormányzati rendelete.

1. melléklet a …./2015. (…….) önkormányzati rendelethez

**A személyes gondoskodás körébe tartozó**

**szociális ellátások intézményi térítési díja**

|  |  |  |
| --- | --- | --- |
|  | A | B |
| 1. | **Személyes gondoskodás körébe tartozó szociális ellátás** | **Térítési díj** |
| 2. | **Étkezés napi egyszeri** | 296.-Ft+ÁFA |
| 3. | **Az étkezés kiszállítása** | 86.-Ft+ÁFA |
| 4. | **Étkezés napi háromszori** | 781.-Ft+ÁFA |
| 5. | **Házi segítség-nyújtás** | 515.-Ft/óra |
| 6. | **Nappali ellátás** | 740.-Ft/nap |

2. melléklet a …./2015. (…..) önkormányzati rendelethez

**Móri Többcélú Kistérségi Társulás Hajléktalanok Átmeneti Szállásának**

**térítési díja**

|  |  |  |
| --- | --- | --- |
|  | **A** | **B** |
| **1** | **Napi díj** | 480.-Ft |
| **2** | **Havi díj** | 14.400.-Ft |